Полазне основе Нацрта закона о интегрисаном спречавању и контроли загађивања животне средине

На основу члана 77. Закона о државној управи („Службени гласник РС”, бр. 79/05, 101/07, 95/10, 99/14, 30/18 – др. закон и 47/18), као и чл. 32, 34. и 41. Закона о планском систему Републике Србије („Службени гласник РС”, број 30/18),

Министарство заштите животне средине

објављује

Полазне основе Нацрта закона о интегрисаном спречавању и контроли

загађивања животне средине

Садржај:

1. Приказ проблема који закон треба да реши и његових узрока

2. Циљеви и очекивани ефекти закона

3. Основна начела за уређивање друштвених односа у тој области укључујући и права и обавезе субјеката на које се закон односи

**1. Приказ проблема који закон треба да реши и његових узрока:**

**1.1 Стање законодавног оквира**

Привредни развој и индустријска производња знатно утичу на стање животне средине, нарочито преко емисија загађујућих материја у ваздух, воду и земљиште као и нерационално коришћења ресурса. Посебан допринос овим утицајима дају велика индустријска постројења. С тим у вези, *Директивом 96/61/ЕЗ о интегрисаном спречавању и контроли загађивања (кодификованом Директивом 2008/1/ЕЗ)* у Европској унији је 1996. године успостављен општи оквир за јединствено (интегрисано) спречавање и контролу загађивања, који је садржао мере за његово постизање. Ова директива је престала да важи доношењем *Директиве 2010/75/ЕУ о индустријским емисијама.*

У вези са тим, интегрисана контрола загађивања као правни појам уведена је у правни систем Републике Србије доношењем *Закона о интегрисаном спречавању и контроли загађивања* („Службени гласник РСˮ, бр. 135/04, 25/15 и 109/21) (у даљем тексту: IPPC закон) и подзаконских аката, са циљем да се законским регулисањем обезбеди усклађивање рада највећих загађивача са условима који се прописују интегрисаном дозволом. Идеја је била да се привреда Републике Србије прилагоди захтевима тржишта и да се, истовремено, поштују норме које се односе на коришћење ресурса и емисије у животну средину али и њихову заштиту.

У Републици Србији Директива 96/61/ЕЗ (у даљем тексту: IPPC Директива) је транспонована у IPPC закон и подзаконска акта.

Након транспоновања IPPC Директиве, даљи, логичан наставак побољшања законодавства у овој области је транспоновање Директиве о индустријским емисијама 2010/75/ЕУ, као и успостављање бољег, оперативнијег система за издавање интегрисаних дозвола.

*Преговарачка позиција Републике Србије за Поглавље 27*, израђена за процес преговора о приступању Републике Србије Европској Унији, дала је полазне основе за израду и доношење докумената јавних политика у области животне средине. Између осталог дефинисала је и неопходне кораке за усклађивање националне политике и законодавства са ЕУ захтевима. У складу са тим, транспозиција Директиве о индустријским емисијама 2010/75/ЕУ (у даљем тексту : IED Директива) ће се осигурати кроз ревизију и усклађивање постојећег правног оквира у области интегрисаног спречавања и контроле загађивања кроз заштиту ваздуха, вода, земљишта и контролу управљања отпадом.

Области на које ће се фокусирати усклађивање законодавног оквира о интегрисаном спречавању и контроли загађивања животне средине са IED Директивом су:

* отклањање административних препрека у поступку издавања дозвола;
* анализирање капацитета на свим нивоима надлежности, разматрање постојећих ризика у споровођењу поступака и увођење мера за превазилажење уочених проблема;
* унапређење административне процедуре у поступку издавања интегрисаних дозвола;
* успостављање делотворне процедуре за издавање дозвола и побољшање квалитета дозвола:
* образовање и укључивање техничке комисије на почетку поступка издавања интегрисаних дозвола;
* стварање оквира за обезбеђивање ефективног интегрисаног приступа свих органа који учествују у поступку издавања интегрисаних дозвола;
* унапређење одредби које се односе на услове који се прописију дозволом и утврђивање граничних вредности емисије у складу са закључцима о *BAT;*
* унапређење одредби које се односе на мониторинг, увођење нових одредби које се односе на затварање локације, извештавање и слично;
* увођење општих обавезујућих правила за индустријске активности где је то применљиво;
* допуна одредби које се односе на инспекцију у области заштите животне средине;
* израда јасног и транспарентног оквира о учешћу јавности и приступу правди;
* осигурати да се омогући јасно позивање на релевантне одредбе из домаћег законодавства којима се транспонују различити аспекти Директиве о индустријским емисијама.

Национални програм за усвајање правних тековина Европске уније за период од 2024 – 2027. године предвиђа доношење новог Закона о интегрисаном спречавању и контроли загађивања животне средине у III кварталу 2026. године.

Закон је неопходно ускладити и са променама у националном законодавству.

**1.2. Анализа примене Закона о интегрисаном спречавању и контроли загађивања животне средине**

У складу са Законом о планском систему, урађена је *ex-post* анализа примене Закона о интегрисаном спречавању и контроли загађивања животне срединеиз 2004. године. Анализирани су недостаци, правне празнине, баријере и изазови у примени овог закона. Осим тога, неопходно је ускладити закон са IED Директивом у делу који се односи на Поглавље I (Заједничке одредбе) о издавању IPPC дозволе и Поглавље II (активности са Анекса I) о постројењима за која се издаје IPPC дозвола.

Недостатак неопходне документације (употребне и водне дозволе) нарочито је успорио процес издавања интегрисаних дозвола. Детаљном анализом проблема, уочено је да до проблема са исходовањем употребних дозвола најчешће долази због нерешених имовинско-правних односа, недостатка потребне документације за ову процедуру, недовршених процедура у Катастру непокретности, неуредне техничке документације, и др. Када су у питању водне дозволе, недовршене процедуре исходовања водних дозвола најчешће су узроковане недостатком потребне документације.

Показатељи у примени:

*1.2.1* **Приказ броја IPPC постројења у односу на индустријску активност**

У Табели 1. дат је приказ броја постројења по врстама активности.

|  |  |
| --- | --- |
| **Врста активности** | **Број IPPC постројења** |
| 1. Енергетика | 30 |
| 1. Производња и прерада метала | 22 |
| 1. Индустрија минерала | 25 |
| 1. Хемијска индустрија | 11 |
| 1. Управљање отпадом | 13 |
| 6.1 Индустрија папира, картона, дрвених панела | 4 |
| 6.4 Индустрија млека, меса и прехрамбена индустријa | 20 |
| 6.5 Прерада споредних производа животињског порекла | 3 |
| 6.6 Интензиван узгој живине и свиња | 88 |
| 6.7 Површинска обрада | 4 |
| 6.10 Заштита дрвета и производа од дрвета хемикалијама | - |
| **Укупно** | **220** |

Табела 1. Приказ броја постројења у односу на индустријску активност

*1.2.2 Број издатих интегрисаних дозвола*

Од почетка примене Закона о интегрисаном спречавању и контроли загађивања животне средине, укупно је издато 57 интегрисаних дозвола.

У Табели 2. дат је приказ удела издатих интегрисаних дозвола изражен у процентима у односу на индустријски сектор (по врсти активности).

|  |  |
| --- | --- |
| **Врста активности** | **Удео издатих дозвола по активностима**  **(%)** |
|
| 1. Енергетика | 17 |
| 1. Производња и прерада метала | 36 |
| 1. Индустрија минерала | 52 |
| 1. Хемијска индустрија | 45 |
| 1. Управљање отпадом | 23 |
| 6.1 Индустрија папира, картона, дрвених панела | 25 |
| 6.4 Индустрија млека, меса и прехрамбена индустрија | 35 |
| 6.5 Прерада споредних производа животињског порекла | 33 |
| 6.6 Интензиван узгој живине и свиња | 12 |
| 6.7 Површинска обрада | 0 |

Табела 2. Приказ удела издатих дозвола по активностима

Просечан број издатих интегрисаних дозвола по години (убројане су нове дозволе, ревидоване дозволе и дозволе које су издате по други пут) по надлежним органима, у периоду 2011-2019. године и 2020-2024. године:

Просечан број издатих интегрисаних дозвола (убројане су нове дозволе, ревидоване дозволе и дозволе које су издате по други пут) на нивоу Републике Србије у периоду 2011-2019. године и 2020-2024. године:

*1.2.3 Анализа поднетих захтева*

У највећем броју случајева поднети захтеви за издавање интегрисане дозволе, заједно са документацијом нису били комплетни или су недостајали подаци који се односе на усаглашеност са најбољим доступним техникама, планови, сагласности, употребне или водне дозволе и др. Недостатак адекватних података који се наводе у обрасцу захтева и неодговарајућа анализа података, представљала је проблем у поступку издавања интегрисане дозволе, а у великој мери је била и последица недостатка капацитета за припрему захтева и код самог оператера. Око 50% до сада идентификованих IPPC постројења воде се као мала и средња предузећа, којима често недостаје стручни кадар за решавање питања заштите животне средине. Последица тога је недостатак дозвола и сагласности који претходе интегрисаној дозволи, као што су водне дозволе, нерешени власнички односи и имовинско-правна питања.

Осим тога, на мали број поднетих захтева утицала је и чињеница да су трошкови усаглашавања постојећих постројења са најбољим доступним техникама и граничним вредностима емисија прописаних BAT закључцима веома високи и да је потребно детаљно анализирати и те чињенице кроз финансијску анализу.

*1.2.4 Усаглашеност са другим законима*

Поднети захтеви за издавање интегрисане дозволе често у пракси нису садржали све потребне документе, као што су употребне дозволе, водне дозволе и осталу релевантну документацију. Овај проблем је делимично узрокован тиме што постоји неусаглашеност, односно недостатак повезаности између одредаба IPPC закона и одредаба других секторских прописа, нпр. прописа о заштити и управљању водама. Закон о водама, с једне стране, прописује да водна дозвола није услов за издавање употребне дозволе, што је супротно интегрисаном приступу који прописује IED Директива. IPPC закон, с друге стране прописује да интегрисана дозволе садржи услове из водне дозволе, која се у пракси издаје након употребне дозволе.

Постојећи законодавни оквир није јасно дефинисао, у случају нових постројења, у којој фази се издаје интегрисана дозвола. Ако се интегрисане дозволе за нова постројења издају пре употребне дозволе, а не пре фазе изградње, онда је очигледно да имплементација БАТ-а треба да буде обезбеђена путем применљивих инструмената заштите животне средине издатих пре фазе изградње.

*1.2.5 Притисци на животну средину*

Притисци у животној средини проистичу из прекомерне употреба природних ресурса, промена у намени коришћења земљишта и емисија опасних и штетних материја.

Привредне активности најчешће утичу кроз емисије опасних и штетних материја и хемикалија у ваздух, воду и земљиште.

Анализом података преузетих из Националног регистра извора загађивања, кроз Извештај о стању животне средине у Републици Србији за 2023. годину (<https://sepa.gov.rs/wp-content/uploads/2024/12/ZivotnaSredina2023.pdf>), као једним од показатеља учинка, утврђено је:

* Подаци о емисијама у ваздух показују да су највећи извори азотних оксида друмски саобраћај и процеси производње и дистрибуције енергије. Највећи део сумпорних оксида је пореклом из производње и дистрибуције енергије. Највећи извор суспендованих честица у ваздух представља сектор Топлане снаге мање од 50 MW и индивидуално грејање. Пољопривредне активности највише доприносе емисијама амонијака. Ненамерно испуштене дуготрајне органске загађујуће материје имају благи тренд опадања, што је у складу са мерама и методама прописаним међународним Протоколом о дуготрајним органским загађујућим материјама.
* Утицај привредних активности на квалитет вода у Републици Србији примарно потиче од емисија загађујућих материја, као што су једињења азота (N) и фосфора (P), органске материје и тешки метали. У погледу емисија нутријената и органских материја у површинске и подземне воде и земљиште значајан је утицај великих IPPC фарми свиња. Према подацима из истог извора у претходном периоду није остварен јасан тренд опадања вредности емисија укупног азота (N) и укупног фосфора (P).

*1.2.6 Инспекцијски надзор*

Инспекцијски надзор над IPPC постројењима вршио се у складу са IPPC законом и Законом о инспекцијском надзору („Службени гласник РСˮ, бр. 36/16, 44/18-др.закон и 95/18) према годишњим плановима инспекцијског надзора и контролним листама. Овај надзор вршио је комплетну проверу свих прописаних услова из интегрисане дозволе.

Проблем који карактерише тренутну ситуацију по питању инспекцијске контроле IPPC постројења односи се на постројења за које није издата интегрисана дозвола. Ово се огледа у подељеној надлежност за појединачну контролу различитих утицаја на животну средину (нпр. посебно на воде, посебно на ваздух, посебно на управљање отпадом итд.), али и посебног надзора између инспекција са републичког, покрајинског и локалног нивоа.

Често, у недостатку капацитета јединица локалне самоуправе, републички инспектори преузимају контролу из надлежности које ЈЛС врше као поверене послове.

*1.2.7 Учешће јавности и приступ правосуђу*

Надлежни органи и до сада су, кроз IPPC Закон, примењивали начела јавног приступа информацијама, објављивањем Захтева, Нацрта дозвола и Дозвола, као и докумената везаних уз њих, у дневној штампи и на својим веб страницама. Одредбе IED Директиве (чл. 24-26) су у односу на IPPC Директиву додатно разрадила стандарде доступности информација и учешћа јавности, приступа правосуђу и размене информација у прекограничном контексту у складу са Архуском конвенцијом.

**1.3. Усклађивање са ЕУ стратешким и законодавним оквиром**

У оквиру ЕУ уследио је развој индустрије заснован на спречавању и смањењу загађивању ваздуха, вода и земљишта, са ниским садржајем угљеника у складу са принципима циркуларне економије, као део *ЕУ Стратегије одрживог развоја (COM/2001/0264 Final), Европског Зелено договора (COM/2019/640, ЕУ Стратегије индустријске политике (COM/2020/102), Зелене Агенде за Балкан (SWD (2020) 223 Final)* *посебних пакета и тематских стратегија ЕУ* (загађење ваздуха, заштита земљишта, спречавање настајања отпада и рециклажи итд.).

У оквиру пет стубова *Зелене Агенде за Балкан* кључно место заузимају спречавање загађивања, циркуларна економија и декарбонизација. Посебан фокус је на развоју стратешког оквира за квалитет ваздуха и примени најбоље доступних техника, праћењу испуштања загађујућих материја у ваздух и воду, праћењу квалитета ваздуха и вода, интеграцији заштите земљишта у друге политике, усклађивању законодавства са IED Директивом и релевантним правним тековинама ЕУ у области ваздуха, вода и управљања отпадом.

Овај ЕУ стратешки оквир уследио је након искустава држава чланица ЕУ у примени IPPC Директиве, која је кодификована Директивом 2008/1/ЕЗ.

У том смислу, циљ европског стратешког оквира је стварање индустријског сектора који све мање користи природне ресурсе, смањује емисије загађујућих материја у ваздух, воду и земљиште и ствара све мање количине отпада током времена. С тим вези, ЕУ стратешки оквир и прописи се врло динамично развијају, што захтева да Република Србија не само континуирано прати, већ и да усклађује стратешки оквир и прописе у области заштите животне средине са изменама у ЕУ законодавству, а посебно оне који се односе на индустријско загађивање.

Постојећи стратешки оквир:

* *Стратегија индустријске политике Републике Србије за период 2021-2030. године* („Службени гласник РСˮ, број 35/20);
* *Програм заштите ваздуха у Републици Србији за период 2022-2030. године са Акционим планом* („Службени гласник РСˮ, број 140/22);
* *Национални план за смањење емисија главних загађујућих материја које потичу из старих великих постројења за сагоревање* („Службени гласник РСˮ, број 10/20);
* *Стратегија нискоугљеничног развоја Републике Србије за период 2023-2030. године са пројекцијама до 2050. године* („Службени гласник РСˮ, број 46/23);
* *Стратегија управљања водама на територији Републике Србије до 2034. године* (,,Службени гласник РСˮ, број 3/17);
* *Програм управљања отпадом за период 2022-2031. године* („Службени гласник РСˮ, број 12/22) и Акционим Планом за период 2022-2024. године;
* *Програм развоја циркуларне економије у Републици Србији за период 2022-2024. године* („Службени гласник РСˮ, број 46/23).

Израђен је нацрт Стратегије заштите животне средине Републике Србије – Зелена агенда за Србију, која представља кровни документ јавне  политике у области заштите животне средине. Стратегијом се усмеравају мере и активности у правцу Зелене агенде, угљеничне неутралности, одрживог развоја, заштите природних ресурса и смањења загађења и унапређења квалитета живота свих грађана. У процесу израде Стратегије интегрисани су циљеви Зелене агенде, у складу са [Софијском декларацијом](https://balkangreenenergynews.com/rs/na-sta-su-se-zemlje-zapadnog-balkana-obavezale-potpisivanjem-sofijske-deklaracije-o-zelenoj-agendi/) коју је Србија потписала новембра 2020. године, као и мере за даље усклађивање са прописима и стандардима Европске уније, као и израду механизама за праћење спровођења Стратегије.

Стратешки оквир препознао је потребу спровођења IED Директиве као једну од кључних инструмента ЕУ који регулише емисије загађујућих материја из индустријских постројења.

IED директива заменила је IPPC Директиву 2008/1/ЕЗ и још шест секторских Директива.

У складу са тим је и основни циљ израде новог закона усклађивање националног законодавног оквира са IED Директивом.

*Унапређење ЕУ правног оквира* које је уследило доношењем IED Директиве фокусирано је на:

* појашњење и јачање концепта најбољих доступних техника (BAT);
* ревизију минималних граничних вредности емисије (ГВЕ) за неке секторе (на пример, велика постројења за сагоревање) како би се ускладиле са BAT стандардима;
* подстицање иновација и развој и примену нових техника;
* поједностављивање и појашњавање одређених одредби о издавању дозвола, праћењу и извештавању ради смањења непотребних административних оптерећења и
* проширивање и појашњавање обима и одредби законодавства како би се боље допринело циљевима тематских стратегија.

Имајући све то у виду, процес хармонизације законске регулативе у Републици Србији са законском регулативом ЕУ је потреба и захтев за иновирање законских и подзаконских аката, којима ће се обезбедити усаглашавање са изменама правног оквира ЕУ насталих након доношења важећег закона, чиме ће се створити услови за унапређење стања у овој области у Републици Србији.

**2. Циљ израде закона и очекивани ефекти закона**

**2.1 Циљ израде новог закона**

Циљ израде новог закона о интегрисаном спречавању и контроли загађивања животне средине је усаглашавање законодавног оквира са IED Директивом.

Директива о индустријским емисијама 2010/75/ЕЗ је резултат ревизије европских прописа о индустријским емисијама. IED Директивом замењене су: Директива о интегрисаном спречавању и контроли загађивања животне средине (IPPC), Директива о великим ложиштима (LCP), Директива о инсинерацији отпада (WID), Директива о емисијама растварача (SED), као и три директиве о титан-диоксиду.

Главни иновативни концепти су: проширење садржаја IPPC активности; давање акцента на најбољим доступним техникама (BAT) (на основу референтних докумената (BREF) – одлука ЕУ којима се утврђују нови оперативни услови и граничне вредности); учесталост инспекције у области заштите животне средине и др.

Основни принципи се односе на: процену различитих утицаја ради ограничавања преласка загађења из једног сектора у други; приступ управљања и контроли укључивањем оператера као активног субјекта; развој плана мониторинга у компанији која покрива целокупно важење (дозволе) ауторизације; транспарентност процеса, укључење јавности и свих заинтересованих страна; инспекцијски надзор и праћењe; издавање дозвола засновано на најбољим доступним техникама; стимулисање иновативности подстицањем развоја и примене техника у настајању; обезбеђивање поједностављеног и јасног правног оквира; смањење административног оптерећења и др.

Осим тога, циљ је и стварање ефикаснијег система праћења и контроле потенцијалних загађивача, успостављањем информациони система, који би се користио као алат за вођење поступака и издавање интегрисаних дозвола, био и база података за инспекцијску контролу, али би истовремено и аутоматски ажурирао Национални регистар издатих дозвола, о свим интегрисаним дозволама издатим на различитим нивоима. Осим тога информацион систем би садржавао и информације неопходне за вођење поступака за оператере који су предмет размена информација о прекограничном утицају, а који се спроводи преко процедура прекограничних консултација (обједињеним путем ЕSPOO процедура).

Предвиђено је да се Национални регистар издатих дозвола, који би обухватао информације о свим интегрисаним дозволама издатим на различитим нивоима, као јавно доступни документ, води као један од производа („in-putˮ) кроз успостављање новог информационог система.

**2.2. Очекивани ефекти закона**

Очекује се да ће ефекти доношења новог закона донети квалитативно унапређење нивоа заштите животне средине од индустријског загађивања.

IPPC Закон је у моменту свог доношења унео стандарде у области заштите животне средине од индустријског загађивања. У међувремену је на међународном нивоу и у Европској унији наступио интензиван развој законодавне активност, који је неминовно резултовао потребу да се постојећи Закон усклади са позитивним трендом промена.

Очекивани ефекти доношења новог закона су:

Висок ниво усклађености са IED Директивом;

Заокруживање регулаторног оквира кроз доношење подзаконских прописа обезбеђивање правног основа за доношење подзаконских аката потребних за увођење нових инструмената политике заштите од индустријског загађења;

Могућности издавања дозвола у поједностављеном поступку применом општих обавезујућих правила;

Интегрисани приступ узимајући у обзир целокупни еколошки утицај постројења, ради обезбеђења високог нивоа заштите животне средине у целини;

Координисани приступ исходовања интегрисане дозволе у односу на грађевинску/водну/ употребну дозволу;

Јасан система одговорности, процедура и надлежних органа укључених у процес издавања интегрисаних дозвола (усклађеност са другим националним прописима који регулишу хоризонтална питања као што су процедура процене утицаја на животну средину у складу са Директивом 2014/52/ЕУ о процени утицаја на животну средину одређених јавних и приватних пројеката на животну средину, процедура одговарајуће процене (енгл. Appropriate assessment), Директиве 92/43/ЕЕЗ о очувању природних станишта и дивљих животињских и биљних врста).

Синергију између различитих административних процедура које захтевају координисано издавање дозвола/овлашћења, посебно у односу на водне дозволе, грађевинске и употребне дозволе, као и процедурама успостављеним за спречавање великих хемијских удеса које укључују опасне материје;

Повезаност и разграничења одредаба закона са одредбама других секторских прописа којима се у национално законодавство преносе одредбе Поглавља III (велика ложишта), Поглавља IV (постројења за инсинерацију и ко-инсинерацију отпада), Поглавља V (постројења која користе органске раствараче), и Поглавља VI (постројења за производњу ТiО2) и заједничке одредбе (члан 1-9 IED Директиве) које се односе се на Поглавља II-IV IED Директиве;

Ефикаснији поступак издавања/ревизије интегрисане дозволе увођењем информационог система који би се користио као алат за: вођење поступака, издавање интегрисаних дозвола, база података за инспекцијску контролу, ажурирање Националног регистра издатих дозвола, а све то ради унапређења ефикасности поступка издавања дозволе, приступа информацијама о IPPC постројењима, брже размене информација између оператера, надлежног органа, заинтересованих органа, инспекције, заинтересоване јавности;

Унапређену међусекторску сарадњу кроз проток информација између надлежних органа који раде на изради интегрисане дозволе и надлежног инспекцијског органа, ради боље контроле и примене услова утврђених у дозволи – предвиђено такође кроз увођење информационог система;

Обезбеђивање да услови у интегрисаној дозволи укључујући граничне вредности емисије, буду првенствено засновани на најбољим доступним техникама (BAT);

Побољшање приступа информацијама, кроз учешће јавности и приступ правосуђу;

Унапређење повезаности са регистрима докумената неопходних за прибављање IPPC дозвола (докумената из области процене утицаја, заштите од великих хемијских удеса, дозвола за управљање отпадом, водних дозвола, АПР-ом, и сл.);

Размену информација и података неопходних за вођење поступака за оператере који су предмет размене информација о прекограничном утицају, а који се спроводи преко процедура прекограничних консултација (обједињеним путем ЕSPOO процедура).

Јачање инспекцијског надзора и казнене политике;

Усклађивање рокова и садржине извештавања са стандардима Европске уније, чиме би се учврститила улога јавног извештавања као поузданог и објективног извора информација о тематици заштите животне средине и умањио ризик од забуне и погрешног тумачења научно основаних статистичких података.

1. **Oсновна начела за уређивање друштвених односа у тој области, укључујући права и обавезе субјеката на које се закон односи**

На интегрисано спречавање и контролу загађивања примењују се следећа основна начела заштите животне средине уређена посебним законимa и важећим IPPC законом: начело превенције и предострожности, начело одрживог развоја, начело хијерархије управљања отпадом, начело „загађивач плаћаˮ и начело информисања и учешћа јавности (обезбеђењем пуне отворености у поступку издавања дозвола као и на релевантне податке добијене мониторингом).

Осим тога и кључна начела у области интегрисаног спречавања и контроле загађивања животне средине, и то:

Начело интегрисаности и координације

Интегрисаност подразумева интегрисани приступ издавања дозвола као усклађен поступак издавања дозволе у ком учествује више од једног надлежног органа који предузимају мере за ефикасан и интегрисан приступ овом поступку.

Потпуна узајамна координација надлежних органа у поступку издавања дозвола и одређивању услова у дозволи за свако постројење или путем општих обавезујућих правила за специфичне секторе, чиме се омогућава постизање највишег практично могућег нивоа заштите животне средине као целине.

Поред ових начела, интегрисан приступ издавању и контроли интегрисане дозволе прате и следећа начела:

Начело примене најбољих доступних техника

Услови дозволе, укључујући граничне вредности емисије (ГВЕ) морају бити засновани на најбољим доступним техникама (BAT).

Начело флексибилности

Приступ издавању дозвола може да садржи и елементе флексибилности у изузетним случајевима, омогућавајући надлежном органу да приликом утврђивања услова у дозволи постави мање строже граничне вредности од оних садржаних у BAT-у, уз документоване разлоге за примену мера флексибилности који укључују анализу трошкова и користи, а узимајући у обзир:

(1) техничке карактеристике постројења,

(2) географску локацију постројења и

(3) локалне услове животне срединe.

Начело појачаног инспекцијског надзора

Појачани инспекцијски надзор у области заштите живитне средине заснива се на плановима инспекције који се редовно ревидирају, ажурирају и који су доступни јавности.

На основу планова инспекцијског надзора, надлежни орган редовно израђује програме рутинских инспекција животне средине, укључујући учесталост обиласка локације за различите врсте постројења, на основу систематске процене еколошких ризика постројења, не дуже од једне године за инсталације које представљају највећи ризик и три године за инсталације које представљају најмањи ризик.

Обавезе надлежног органа односе се нарочито на следеће:

1) да рад нових постројења не започне пре добијања дозволе;

2) да рад постојећих постројења, започет пре ступања на снагу овог закона, буде усклађен са захтевима и условима утврђеним одредбама овог закона;

3) да услови и поступак издавања дозвола буду у потпуности координирани, када је у њих укључено више од једног надлежног органа;

4) праћење развоја најбоље доступних техника;

5) праћење и развој мониторинга који примењује оператер;

6) ревизију и по потреби ажурирање услова у дозволи;

7) приступ јавности садржају захтева за издавање дозволе, нацрта дозволе и издатим дозволама, као и резултатима мониторинга и других јавно доступних података;

8) регистар резултата мониторинга који обавља оператер;

9) предузимање и других мера.

Обавезе оператера односе се нарочито на следеће:

1) да предузме све одговарајуће превентивне мере ради спречавања загађења, односно примењује најбоље доступне технике, не узрокује знатније загађење животне средине;

2) да избегава стварање отпада или да се производња отпада смањује на најмању могућу меру у складу са прописима о управљању отпадом;

3) да отпадом управља у складу са хијерархијом управљања отпадом;

4) да ефикасно користи енергију;

5) предузма све неопходне мере како би се спречили удеси и санирале њихове последице;

6) да поступа у складу са условима прописаним у дозволи;

7) да по престанку рада постројења предузма све мере како би се избегао ризик загађења животне средине и локација постројења вратила у задовољавајуће стање.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Сви предлози у тексту представљају само полазну основу за консултације приликом израде Нацрта закона о интегрисаном спречавању и контроли загађивања животне средине и подложни су изменама.

Позивамо заинтересовану јавност да на приложеном обрасцу за коментаре, достави предлоге и сугестије на Полазне основе Нацрта закона о интегрисаном спречавању и контроли загађивања животне средине.

Попуњен образац доставити до 28. фебруара 2025. године, на електронску адресу: [ippczakon@eko.gov.rs](mailto:ippczakon@eko.gov.rs) или на адресу: Министарства заштите животне средине, Омладинских бригада брoj 1, 11070 Београд са назнаком за Сектор за управљање животном средином, Одељење за интегрисане дозволе. Контакт особа, одређена за координатора консултација је Сара Рвовић, државни службеник у Одељењу за интегрисане дозволе (број телефона 011/2691-692).